CELEX: 52013PC0892
Language: mt
Date: 2013-12-18
Title: Proposta għal DIRETTIVA TAL-PARLAMENT EWROPEW U TAL-KUNSILL dwar l-ikklonjar ta’ annimali tal-ispeċi bovina, porċina, ovina, kaprina u ekwina miżmuma u riprodotti għal skopijiet ta’ biedja

|
			
		
		
		52013PC0892
		
			Proposta għal DIRETTIVA TAL-PARLAMENT EWROPEW U TAL-KUNSILL dwar l-ikklonjar ta’ annimali tal-ispeċi bovina, porċina, ovina, kaprina u ekwina miżmuma u riprodotti għal skopijiet ta’ biedja /* COM/2013/0892 final - 2013/0433 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
1.1.        Sfond tal-proposta
L-ikklonjar huwa teknika relattivament ġdida
ta’ riproduzzjoni veġetattiva tal-annimali li jipproduċi kopji
ġenetiċi kważi eżatti tal-annimal klonat, jiġifieri
mingħajr modifikazzjoni tal-ġeni.
Fil-produzzjoni tal-ikel, l-ikklonjar huwa teknika
ġdida. Għalhekk, skont il-qafas leġiżlattiv preżenti,
l-ikel mill-kloni jaqa’ taħt il-kamp ta’ applikazzjoni tar-Regolament dwar
l-Ikel il-Ġdid[1]
u għalhekk huwa soġġett għal approvazzjoni ta’ qabel
it-tqegħid fis-suq ibbażata fuq valutazzjoni tar-riskju tas-sikurezza
tal-ikel.
Fl-2008 il-Kummissjoni ppreżentat proposta[2] sabiex jiġi
simplifikat il-proċess tal-approvazzjoni fir-Regolament dwar l-Ikel
il-Ġdid. Fil-proċedura leġiżlattiva, il-leġiżlaturi
kellhom l-għan li jemendaw il-proposta sabiex jintroduċu regoli
speċifiċi dwar l-ikklonjar[3].
Madankollu ma ntlaħaq l-ebda qbil dwar il-kamp ta’ applikazzjoni u
l-karatteristiċi ta’ dawn l-inserzjonijiet u għalhekk il-proposta
kienet abbandunata wara Konċiljazzjoni li falliet f’Marzu 2011.
B’riżultat ta’ dan, il-Kummissjoni kienet mitluba tipprepara proposta
leġiżlattiva dwar l-ikklonjar fil-produzzjoni tal-ikel ibbażata
fuq valutazzjoni tal-impatt barra mir-Regolament dwar l-Ikel il-Ġdid[4].
L-Awtorità Ewropea dwar is-Sigurtà fl-Ikel (EFSA)
tara l-ikklonjar primarjament bħala periklu għall-benessri
tal-annimali relatat mal-effiċjenza baxxa tat-teknika. Hija
aġġornat l-opinjoni tagħha dwar l-ikklonjar tal-annimali fl-2012[5] fejn ikkonkludiet li
l-għarfien xjentifiku dwar l-ikklonjar żdied iżda li
l-effiċjenza tiegħu xorta għadha baxxa meta mqabbel ma’ tekniki
oħra ta’ riproduzzjoni.
1.2.        Għanijiet tal-proposta
L-għan ta’ din il-proposta huwa li jiġu
assigurati kundizzjonijiet uniformi tal-produzzjoni għall-bdiewa filwaqt
li jkunu protetti s-saħħa u l-benessri tal-annimali.
1.3.        Qafas regolatorju
Id-Direttiva 98/58/KE[6] dwar il-ħarsien
ta’ annimali miżmuma għal skopijiet ta’ biedja tistabbilixxi
standards minimi ġenerali ħafna dwar il-benessri tal-annimali
għall-annimali użati fl-agrikoltura. Hija ma tirreferix b’mod
espliċitu għall-ikklonjar, iżda titlob lill-Istati Membri sabiex
jevitaw uġigħ, sofferenza jew korriment mingħajr bżonn
fl-annimali tal-irziezet. Jekk l-ikklonjar jikkawża wġigħ,
sofferenza jew korriment mingħajr bżonn, l-Istati Membri jridu
jaġixxu fuq livell nazzjonali sabiex jevitawh.
1.4.        Konsistenza ma’ politiki u
għanijiet oħra tal-Unjoni
Din l-inizjattiva tirrispondi
għat-tħassib hawn fuq imsemmi filwaqt li tevita piżijiet bla
bżonn għall-bdiewa u n-nissiela stabbiliti fl-Unjoni u f’pajjiżi
terzi. 
Il-proposta tipprevedi s-sospensjoni
fit-territorju tal-Unjoni ta’:
•        l-użu tat-teknika għal
skopijiet ta’ produzzjoni tal-ikel; 
•        it-tqegħid fis-suq ta’ kloni
ħajjin (kloni tal-annimali).
Dawn il-projbizzjonijiet provviżorji se
jillimitaw teknika ta’ produzzjoni li tikkawża tbatija lill-annimali
għal oqsma fejn din tidher li jkollha benefiċċju partikolari.
Il-projbizzjonijiet provviżorji se
jinżammu taħt valutazzjoni minħabba l-iżvilupp tal-għarfien
dwar it-teknika u l-progress fl-applikazzjoni tat-teknika f’oqsma ’l barra
mill-biedja.
Din l-inizjattiva ma tinkludix l-ikklonjar mwettaq
fir-riċerka, għall-preservazzjoni ta’ razez rari jew speċi
estinti u għall-produzzjoni ta’ prodotti mediċinali u apparat mediku.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONI TAL-IMPATT
2.1.        Proċess
tal-konsultazzjoni
2.1.1.     Metodi tal-konsultazzjoni u
s-setturi prinċipali mmirati
Kienu kkonsultati l-Istati Membri, il-partijiet
interessati u sħab kummerċjali minn pajjiżi terzi. 
Il-Kumitat Permanenti dwar il-Katina Alimentari u
s-Saħħa tal-Annimali kien il-forum prinċipali
għad-diskussjonijiet mal-Istati Membri. Barra minn hekk l-Istati Membri
kollha mlew kwestjonarju speċifiku dwar l-ikklonjar fit-territorju
tagħhom.
Il-partijiet interessati ġew ikkonsultati
fil-Grupp Konsultattiv dwar il-Katina Alimentari. Ipparteċipaw tnejn u
għoxrin organizzazzjoni li kienu jirrappreżentaw is-setturi kollha
kkonċernati (il-bdiewa, in-nissiela, l-industrija tal-ikel,
il-bejjiegħa bl-imnut, il-konsumaturi u l-attivisti dwar id-drittijiet
tal-annimali). Barra minn hekk saru ħames laqgħat tekniċi ma’
organizzazzjonijiet li jirrappreżentaw il-bdiewa, in-nissiela u
l-industrija tal-ikel.
Intbagħat kwestjonarju speċifiku
lill-15-il sieħeb kummerċjali prinċipali
minn pajjiżi terzi li minnhom irrispondew 13.
Il-pubbliku ġenerali ġie kkonsultat
permezz tal-Inizjattiva Interattiva għat-Tiswir tal-Politika f’Marzu 2012.
Din l-għodda laħqet madwar 6000 abbonat li minnhom wieġbu 360[7]. 
Żewġ stħarriġijiet
tal-Eurobarometer jindirizzaw l-ikklonjar: stħarriġ speċifiku
tal-2008 dwar l-ikklonjar[8]
li twettaq f’27 Stat Membru u stħarriġ tal-2010 dwar
il-bijoteknoloġija[9]
b’mistoqsijiet speċifiċi dwar l-ikklonjar li twettaq f’27 Stat Membru
u f’5 pajjiżi Ewropej li mhumiex fl-Unjoni.
Ir-rapport speċifiku dwar l-ikklonjar
mill-Grupp Ewropew dwar l-Etika fix-Xjenza u t-Teknoloġiji l-Ġodda
(EGE) tal-2008[10]
esprima dubji li l-ikklonjar tal-annimali għal skopijiet ta’ biedja tista’
tkun ġustifikata "meta jitqies il-livell preżenti ta’ tbatija
u problemi għas-saħħa tal-ommijiet surrogati u tal-kloni
tal-annimali". L-EGE kkonkluda wkoll li "ma jarax argumenti
konvinċenti li jiġġustifikaw il-produzzjoni tal-ikel mill-kloni
u l-frieħ tagħhom".
2.1.2.     Sommarju tat-tweġibiet u
kif ġew ikkunsidrati
L-Istati Membri kkonfermaw li fil-preżent ma
jiġux ikklonati annimali għal skopijiet ta’ biedja fl-Unjoni.
Is-setturi ekonomiċi involuti (biedja u tnissil) indikaw li, f’dan
il-mument, ma għandhom l-ebda interess li jipproduċu annimali
għal skopijiet ta’ biedja permezz tal-ikklonjar. Il-bdiewa u n-nissiela
madankollu saħqu li biex jibqgħu kompetittivi, irid ikollhom
aċċess għal ġeni ta’ prestazzjoni għolja, fosthom
il-materjal riproduttiv tal-kloni.
L-Arġentina, l-Awstralja, il-Brażil,
il-Kanada, u l-Istati Uniti kkonfermaw li jiġu kklonati annimali
fit-territorju tagħhom iżda ma setgħux jindikaw kemm. Fl-Istati
Uniti, il-Kanada u l-Brażil, il-kloni jiġu rreġistrati minn
kumpaniji privati. Fil-Kanada, is-sitwazzjoni legali dwar l-ikklonjar hija simili
għal dik fl-Unjoni, jiġifieri l-ikel prodott minn annimali klonati
huwa meqjus bħala ġdid u jeħtieġ l-approvazzjoni qabel
it-tqegħid fis-suq. L-Arġentina, l-Awstralja, il-Brażil,
il-Kanada, New Zealand, il-Paragwaj u l-Istati Uniti stqarrew li l-miżuri
għandhom ikunu bbażati fix-xjenza. Barra minn hekk huma saħqu li
l-miżuri ma għandhomx jillimitaw il-kummerċ aktar milli huwa
meħtieġ sabiex jintlaħqu l-għanijiet leġittimi.
Mill-banda l-oħra, iċ-ċittadini
tal-Unjoni kellhom perċezzjoni ġeneralment negattiva tal-użu
tat-teknika tal-ikklonjar għall-produzzjoni tal-annimali għal
skopijiet ta’ biedja.
Din l-inizjattiva tqis ir-riżultati
tal-konsultazzjonijiet. Hija tindirizza b’mod proporzjonat it-tħassib iġġustifikat
u tikkunsidra l-limiti tas-setgħat mogħtija lill-Kummissjoni
mit-Trattati. Dan jimplika l-limitazzjoni tal-miżuri għall-annimali
kkonċernati (jiġifieri l-ommijiet surrogati u l-kloni) u
l-ispeċi li huma probabbli li jiġu kklonati (bovini, porċini,
kaprini, ovini u ekwini) għal skopijiet ta’ biedja.
2.1.3.     Kompetenza esterna
Fl-2008 l-Awtorità Ewropea dwar is-Sigurtà fl-Ikel
(EFSA) ħarġet opinjoni dwar l-ikklonjar. Din iffukat fuq l-annimali
kklonati, il-wild tagħhom u l-prodotti miksuba minn dawk l-annimali. Din
l-opinjoni ġiet aġġornata bi tliet dikjarazzjonijiet fl-2009,
fl-2010 u fl-2012[11].
Abbażi tad-dejta disponibbli, l-EFSA rat problemi għall-benessri
tal-annimali relatati mas-saħħa tal-ommijiet surrogati (li
jġorru l-kloni) u mal-kloni nfushom. L-ommijiet surrogati jsofru b’mod
partikolari minn disfunzjonijiet tal-plaċenta li jikkontribwixxu għal
livelli ogħla ta’ korrimenti. Dan jikkontribwixxi, fost ħwejjeġ
oħra, għall-effiċjenza baxxa tat-teknika (6-15 %
għall-ispeċi bovini u 6 % għall-ispeċi porċini) u
l-ħtieġa li jiġu impjantati kloni tal-embrijuni f’diversi
ommijiet sabiex jinkiseb klonu wieħed. Barra minn hekk, l-abnormalitajiet
fil-kloni u l-frieħ kbar aktar mis-soltu jwasslu għal twelidijiet diffiċli
u mwiet fil-frieħ tat-twelid. Rata għolja ta’ mortalità hija
karatteristika tat-teknika tal-ikklonjar. Mill-banda l-oħra l-EFSA kemm-il
darba sostniet li l-ikklonjar ma għandu l-ebda impatt fuq is-sigurtà
tal-ikel u l-ħalib miksub mill-kloni.
2.2.        Valutazzjoni tal-impatt[12]
Abbażi tal-esperjenza miksuba
fil-proċedura leġiżlattiva li falliet f’Marzu 2011 u
l-pożizzjonijiet espressi mill-partijiet interessati, kienu valutati erba’
opzjonijiet[13].
B’riżultat tal-analiżi tal-erba’ opzjonijiet, u fid-dawl tal-impatti
tagħhom u l-għanijiet segwiti, elementi tal-Opzjoni 4 (jiġifieri
s-sospensjoni temporanja tat-teknika u tal-importazzjonijiet ta’ kloni
ħajjin) kienu miżmuma bħala l-bażi tal-proposta
preżenti. Is-sospensjoni tal-użu tat-teknika u tat-tqegħid fis-suq
ta’ annimali klonati għal skop ta’ biedja tassigura li l-bdiewa u
n-nissiela kollha tal-Unjoni jkunu soġġetti għall-istess
kundizzjonijiet filwaqt li jitħares b’mod adegwat il-benessri
tal-annimali. Sabiex tippreserva l-kompetittività tal-bdiewa tal-Unjoni,
il-proposta ma tirregolax il-materjal riproduttiv tal-kloni.
3.           ELEMENTI LEGALI TAL-PROPOSTA
3.1.        Bażi legali 
Il-proposta hija bbażata fuq
l-Artikolu 43 TFUE (agrikoltura). L-għanijiet tal-politika agrikola
tal-Unjoni elenkati fl-Artikolu 39 TFUE jeħtieġu, fost
ħwejjeġ oħra, li jiġi assigurat l-iżvilupp razzjonali
tal-produzzjoni agrikola. Dan jimplika li jiġu
assigurati kundizzjonijiet uniformi għall-bdiewa. Fl-għażla
tal-mezzi sabiex jintlaħqu dawn l-għanijiet, irid jitqies ukoll
l-Artikolu 13 TFUE. L-Artikolu 13 TFUE jitlob li fil-formulazzjoni u
l-implimentazzjoni, fost l-oħrajn tal-politika agrikola tal-Unjoni,
l-Unjoni u l-Istati Membri jikkunsidraw b’mod sħiħ
il-ħtiġijiet tal-benessri tal-annimali billi dawn huma ħlejjaq
senzjenti.
3.2.        Prinċipju
tas-sussidjarjetà
Approċċi iżolati għall-ikklonjar
tal-annimali jistgħu jwasslu għal distorsjonijiet tas-swieq agrikoli
kkonċernati. Għalhekk huwa neċessarju li jkun assigurat li
japplikaw l-istess kundizzjonijiet u li l-kwistjoni għalhekk tiġi
indirizzata fuq livell ta’ Unjoni.
3.3.        Prinċipju
tal-proporzjonalità
Is-sospensjoni tat-teknika tal-ikklonjar u
s-sospensjoni tal-importazzjonijiet ta’ kloni ħajjin huma miżuri
xierqa u neċessarji sabiex jintlaħqu l-għanijiet. Huma
jippreżentaw ukoll l-aħjar proporzjon kostijiet-benefiċċji
sabiex jiġu solvuti l-kwistjonijiet involuti. 
Fl-istat ta’ żvilupp preżenti
tagħha jidher li l-użu tat-teknika tal-ikklonjar għal skopijiet
ta’ biedja huwa ta’ benefiċċju limitat. Għal din ir-raġuni,
din il-proposta tindirizza biss dawk l-aspetti relatati mal-produzzjoni
tal-annimali għal skopijiet ta’ biedja. Hija ma tkoprix oqsma oħra
fejn l-ikklonjar jista’ jkun ġustifikat minħabba proporzjon
riskji-benefiċċji pożittiv (bħar-riċerka jew
l-użu ta’ materjal riproduttiv tal-kloni).
Is-sospensjoni tat-teknika tal-ikklonjar u
tal-importazzjonijiet ta’ annimali klonati għal skopijiet ta’ biedja
għalhekk toħloq bilanċ ġust raġonevoli bejn
il-benessri tal-annimali, it-tħassib taċ-ċittadini u l-interessi
tal-bdiewa, in-nissiela u partijiet interessati oħra involuti.
3.4.        Għażla
tal-istrumenti
L-istrument propost huwa Direttiva. Tipi oħra
ta’ miżuri ma jkunux adatti għar-raġunijiet li ġejjin:
(i)      direttiva tippermetti lill-Istati Membri
li jużaw l-istrumenti ta’ kontroll eżistenti kif ikun xieraq
għall-implimentazzjoni tar-regoli tal-Unjoni u b’hekk jillimitaw
il-piż amministrattiv;
(ii)     l-istrumenti legali nonvinkolanti
mhumiex ikkunsidrati bħala suffiċjenti sabiex jimpedixxu l-użu
ta’ teknika madwar l-Unjoni kollha.
Skont id-Dikjarazzjoni Politika Konġunta
tal-Istati Membri u l-Kummissjoni dwar id-dokumenti ta’ spjegazzjoni, l-Istati
Membri ntrabtu li, f’każijiet ġustifikati biss, jakkumpanjaw
in-notifika tal-miżuri ta’ traspożizzjoni tagħhom b’dokument ta’
spjegazzjoni wieħed jew aktar li jispjega r-relazzjoni bejn il-komponenti
ta’ direttiva u l-partijiet korrispondenti tal-istrumenti nazzjonali
tat-traspożizzjoni. Meta jitqiesu l-obbligi legali limitati stabbiliti
minn din id-Direttiva, mhumiex meħtieġa dokumenti ta’ spjegazzjoni
mill-Istati Membri fil-kuntest tat-traspożizzjoni ta’ din id-Direttiva.
4.           IMPLIKAZZJONI BAĠITARJA
Din l-inizjattiva ma għandhiex implikazzjonijiet
baġitarji għall-UE u ma teħtieġx riżorsi umani
addizzjonali fil-Kummissjoni.
2013/0433 (COD)
Proposta għal
DIRETTIVA TAL-PARLAMENT EWROPEW U
TAL-KUNSILL
dwar l-ikklonjar ta’ annimali tal-ispeċi
bovina, porċina, ovina, kaprina u ekwina miżmuma u riprodotti
għal skopijiet ta’ biedja
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw it-Trattat dwar
il-Funzjonament tal-Unjoni Ewropea, u b’mod partikolari l-Artikolu 43(2),
Wara li kkunsidraw il-proposta
mill-Kummissjoni Ewropea,
Wara li kkunsidraw l-opinjoni tal-Kumitat
Ekonomiku u Soċjali Ewropew,
Wara t-trażmissjoni tal-proposta
lill-Parlamenti nazzjonali,
Filwaqt li jaġixxu skont
il-proċedura leġiżlattiva ordinarja,
Billi:
(1)       Id-Direttiva tal-Kunsill
98/58/KE[14]
tistabbilixxi standards minimi ġenerali dwar il-benessri tal-annimali
mrobbija jew miżmuma għal skopijiet ta’ biedja. Hija titlob
lill-Istati Membri sabiex jevitaw uġigħ, sofferenza jew korriment bla
bżonn tal-annimali tal-irziezet. Jekk l-ikklonjar jikkawża
wġigħ, sofferenza jew korriment bla bżonn, l-Istati Membri jridu
jaġixxu fuq livell nazzjonali sabiex jevitaw li jsir dan.
Approċċi nazzjonali differenti għall-ikklonjar tal-annimali
jistgħu jwasslu għal distorsjoni tas-suq. Għalhekk huwa
neċessarju li jiġi assigurat li japplikaw l-istess kundizzjonijiet
għal dawk kollha involuti fil-produzzjoni u d-distribuzzjoni ta’ annimali
ħajjin madwar l-Unjoni.
(2)       L-Awtorità Ewropea dwar
is-Sigurtà fl-Ikel (EFSA) ikkonfermat li l-ommijiet surrogati li jintużaw
fl-ikklonjar jsofru b’mod partikolari minn disfunzjonijiet tal-plaċenta li
jikkontribwixxu għal livelli ogħla ta’ korrimenti[15]. Dan jikkontribwixxi,
fost ħwejjeġ oħra, għall-effiċjenza baxxa tat-teknika,
6 sa 15 % għall-ispeċi bovina u 6 % għall-ispeċi
porċina, u l-ħtieġa li jiġu impjantati kloni tal-embrijuni
f’diversi ommijiet sabiex jinkiseb klonu wieħed. Barra minn hekk,
l-abnormalitajiet fil-kloni u l-frieħ kbar aktar mis-soltu jwasslu
għal twelidijiet diffiċli u mwiet fil-frieħ tat-twelid.
(3)       Meta jitqiesu l-għanijiet
tal-politika agrikola tal-Unjoni, ir-riżultati tal-valutazzjonijiet
xjentifiċi riċenti tal-EFSA u r-rekwiżit dwar il-benessri
tal-annimali previst fl-Artikolu 13 tat-Trattat, huwa prudenti li
jiġi pprojbit b’mod provviżorju l-użu tal-ikklonjar fil-produzzjoni
ta’ annimali ta’ ċerti speċi għal skopijiet ta’ biedja.
(4)       Fil-preżent, annimali
tal-ispeċi bovina, porċina, ovina, kaprina u ekwina huma probabbli li
jiġu kklonati għal skopijiet ta’ biedja. Il-kamp ta’ applikazzjoni
ta’ din id-Direttiva għalhekk għandu jkun limitat għall-użu
tal-ikklonjar għal skopijiet ta’ biedja ta’ dawk il-ħames
speċijiet.
(5)       Huwa mistenni li
l-għarfien dwar l-impatt tat-teknika tal-ikklonjar fuq il-benessri
tal-annimali użati ser jiżdied. It-teknika tal-ikklonjar hija
probabbli li maż-żmien ser titjieb. Għaldaqstant
il-projbizzjonijiet għandhom japplikaw biss b’mod provviżorju. Din
id-Direttiva għalhekk għandha tiġi riveduta fi żmien
raġonevoli billi jitqiesu l-esperjenza miksuba mill-Istati Membri
fl-implimentazzjoni tagħha, il-progress xjentifiku u tekniku u
l-iżviluppi internazzjonali.
(6)       Din id-Direttiva tirrispetta
d-drittijiet fundamentali u tosserva l-prinċipji rikonoxxuti mill-Karta
tad-Drittijiet Fundamentali tal-Unjoni Ewropea, u b’mod partikolari l-libertà
ta’ impriża u l-libertà tax-xjenzi. Din id-Direttiva għandha
tiġi implimentata skont dawn id-drittijiet u l-prinċipji.
ADOTTAW DIN ID-DIRETTIVA:
Artikolu 1 
Suġġett u kamp ta’ applikazzjoni
Din id-Direttiva tistabbilixxi regoli dwar:
(a)          l-ikklonjar tal-annimali fl-Unjoni;
(b)          it-tqegħid fis-suq ta’ kloni
tal-embrijuni u kloni tal-annimali.
Għandha tapplika għal annimali
tal-ispeċi bovina, porċina, ovina, kaprina u ekwina ('l-annimali')
imrobbija u miżmuma għal skopijiet ta’ biedja.
Artikolu 2 
Definizzjonijiet
Għall-finijiet ta’ din id-Direttiva,
għandhom japplikaw id-definizzjonijiet li ġejjin:
(a)          annimali "mrobbija u
miżmuma għal skopijiet ta’ biedja" tfisser annimali miżmuma
u riprodotti għall-produzzjoni tal-ikel, suf, ġilda jew pil jew
għal skopijiet oħra ta’ biedja. M’għandhiex tinkludi annimali
miżmuma u riprodotti esklussivament għal skopijiet oħra
bħar-riċerka, il-produzzjoni ta’ prodotti mediċinali u apparat
mediku, il-preservazzjoni ta’ razez rari jew speċi fil-periklu,
avvenimenti sportivi u kulturali;
(b)          "klonjar" tfisser
ir-riproduzzjoni veġetattiva ta’ annimali permezz ta’ teknika li biha
n-nukleu ta’ ċellola ta’ annimal individwali jiġi trasferit
f’ooċit li minnu jkun tneħħa n-nukleu sabiex jinħolqu
embrijuni individwali ġenetikament identiċi ("kloni ta’
embrijuni"), li mbagħad ikunu jistgħu jiġu impjantati
f’ommijiet surrogati sabiex jipproduċu popolazzjonijiet ta’ annimali
ġenetikament identiċi ("kloni tal-annimali");
(c)          "tqegħid fis-suq"
tfisser l-ewwel darba li annimal jew prodott jitqiegħed disponibbli
fis-suq intern. 
Artikolu 3
Projbizzjoni provviżorja
L-Istati Membri għandhom jipprojbixxu
provviżorjament:
(a)          l-ikklonjar tal-annimali;
(b)          it-tqegħid fis-suq ta’ kloni
tal-annimali u ta’ kloni tal-embrijuni.
Artikolu 4
Penali
L-Istati Membri għandhom
jistabbilixxu r-regoli dwar il-pieni applikabbli għall-ksur
tad-dispożizzjonijiet nazzjonali adottati taħt din id-Direttiva u
għandhom jieħdu l-miżuri kollha meħtieġa biex
jiżguraw li dawn jiġu implimentati. Il-pieni previsti għandhom
ikunu effettivi, proporzjonati u dissważivi. L-Istati Membri għandhom
jinnotifikaw dawn id-dispożizzjonijiet lill-Kummissjoni sa mhux aktar tard
minn [data għat-traspożizzjoni tad-Direttiva] u għandhom
jinnotifikawha mingħajr dewmien bi kwalunkwe emenda sussegwenti li tolqothom.
Artikolu 5
Rapportar u Reviżjoni
1.           Sa [data = 5 snin wara d-data
tat-traspożizzjoni ta’ din id-Direttiva], l-Istati Membri għandhom
jirrappurtaw lill-Kummissjoni fuq l-esperjenza miksuba minnhom dwar
l-applikazzjoni ta’ din id-Direttiva.
2.           Il-Kummissjoni għandha
tippreżenta rapport lill-Parlament Ewropew u lill-Kunsill dwar
l-applikazzjoni ta’ din id-Direttiva billi tikkunsidra:
(a)     ir-rapporti ppreżentati mill-Istati
Membri skont il-paragrafu 1;
(b)     il-progress xjentifiku u tekniku, b’mod
partikolari dak li jirrigwarda l-aspetti tal-ikklonjar relatati mal-benessri
tal-annimali;
(c)     l-iżviluppi internazzjonali. 
Artikolu 6
Traspożizzjoni
1.           L-Istati Membri għandhom
idaħħlu fis-seħħ il-liġijiet, ir-regolamenti u
d-dispożizzjonijiet amministrattivi neċessarji sabiex jikkonformaw
ma’ din id-Direttiva sa [data = 12-il xahar wara d-data
tat-trażpożizzjoni ta’ din id-Direttiva]. Huma għandhom
jikkomunikaw mingħajr dewmien lill-Kummissjoni t-test ta’ dawn
id-dispożizzjonijiet.
Meta l-Istati Membri jadottaw dawk
id-dispożizzjonijiet, dawn għandhom jinkludu referenza għal din
id-Direttiva jew ikunu akkumpanjati minn tali referenza fl-okkażjoni
tal-pubblikazzjoni uffiċjali tagħhom. L-Istati Membri għandhom
jiddeċiedu kif issir dik ir-referenza.
2.           L-Istati Membri għandhom
jikkomunikaw lill-Kummissjoni t-test tad-dispożizzjonijiet prinċipali
tal-liġi nazzjonali li huma jadottaw fil-qasam kopert minn din
id-Direttiva. 
Artikolu 7 
Dħul fis-seħħ
Din
id-Direttiva għandha tidħol fis-seħħ fl-għoxrin jum
wara dak tal-pubblikazzjoni tagħha f’Il-Ġurnal Uffiċjali
tal-Unjoni Ewropea. 
Artikolu 8
Indirizzati
Din id-Direttiva hija indirizzata lill-Istati Membri.
Magħmul fi Brussell,
Għall-Parlament Ewropew                            Għall-Kunsill
Il-President                                                    Il-President
[1]               Ir-Regolament (KE) Nru 258/97 tal-Parlament Ewropew u
tal-Kunsill tas-27 ta’ Jannar 1997 dwar l-ikel il-ġdid u l-ingredjenti
tal-ikel il-ġdid.
[2]               Proposta
għal Regolament tal-Parlament Ewropew u tal-Kunsill dwar ikel ġdid
COM(2007) 872 finali tal-14.1.2008. 
[3]               Ir-Rapport mill-Kummissjoni lill-Parlament Ewropew u
lill-Kunsill dwar l-ikklonjar tal-annimali għall-produzzjoni tal-ikel COM
(2010) 585 tad-19.10.2010 issuġġerixxa li (i) jiġu sospiżi
temporanjament l-użu tat-teknika tal-ikklonjar, il-kloni u l-ikel
mill-kloni għal ħames snin; (ii) jiġu ttraċċati
l-materjali riproduttivi importati tal-kloni. http://ec.europa.eu/dgs/health_consumer/docs/20101019_report_ec_cloning_en.pdf
[4]               Pereżempju, ir-riżoluzzjoni tal-Parlament
Ewropew tas-6 ta’ Lulju 2011 dwar il-Programm ta’ Ħidma tal-Kummissjoni
2012 talbet proposta leġiżlattiva għall-projbizzjoni tal-ikel
mill-kloni, il-frieħ u d-dixxendenti: http:
//www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0327+0+DOC+XML+V0//EN
(Proċedura 2011/2627(RSP), punt 31)
[5]               Konklużjoni ġenerali tad-Dikjarazzjoni
tal-EFSA tal-2012 p.18. Dikjarazzjonijiet tal-EFSA
tal-2012 u l-2010:           
http://www.efsa.europa.eu/en/efsajournal/pub/2794.htm u      
http://www.efsa.europa.eu/en/efsajournal/pub/1784.htm
[6]               Id-Direttiva tal-Kunsill 98/58/KE tal-20 ta’ Lulju
1998 dwar il-ħarsien ta’ annimali miżmuma għal skopijiet ta’
biedja ĠU L 221, 8.8.1998, p. 23.
[7]               Li minnhom: 34 ġew minn organizzazzjonijiet
professjonali, 34 minn organizzazzjonijiet mhux governattivi, 16 minn korpi
amministrattivi nazzjonali, 1 minn pajjiż terz, 9 minn intrapriżi, 26
mis-settur akkademiku, 10 mill-Istati Membri u 230 minn individwi.
[8]               Attitudnijiet Ewropej lejn l-ikklonjar tal-annimali
http://ec.europa.eu/public_opinion/flash/fl_238_en.pdf u
http://ec.europa.eu/food/food/resources/docs/eurobarometer_cloning_sum_en.pdf
[9]               Special Eurobarometer, Rapport dwar
il-bijoteknoloġija, Ottubru 2010  
http://ec.europa.eu/public_opinion/archives/ebs/ebs_341_en.pdf
[10]             Aspetti etiċi tal-ikklonjar tal-annimali
għall-provvista tal-ikel 16 ta’ Jannar 2008:               
http://ec.europa.eu/bepa/european-group-ethics/docs/publications/opinion23_en.pdf       
http://ec.europa.eu/bepa/european-group-ethics/docs/publications/opinion23_en.pdf
[11]             Is-sigurtà tal-ikel, is-saħħa u l-benessri
tal-annimali u l-impatt ambjentali tal-annimali miksuba mill-ikklonjar permezz
ta’ SCNT u l-frieħ tagħhom u l-prodotti miksuba minn dawk l-annimali
(opinjoni u dikjarazzjonijiet):                
http://www.efsa.europa.eu/en/efsajournal/doc/767.pdf; http://www.efsa.europa.eu/en/efsajournal/doc/319r.pdf; http://www.efsa.europa.eu/en/efsajournal/doc/1784.pdf; http://www.efsa.europa.eu/en/efsajournal/doc/2794.pdf
[12]             Għal aktar dettalji ara d-dokument ta’ ħidma
tal-Persunal tal-Kummissjoni ‘Valutazzjoni tal-Impatt’ SEC (2013) XXX li
qiegħed jakkumpanja din il-proposta.
[13]             (1) l-ebda bidla ta’ politika, (2) approvazzjoni qabel
it-tqegħid fis-suq tal-ikel minn kloni, frieħ u dixxendenti,
(3) it-tikkettar tal-ikel minn kloni, frieħ u dixxendenti, (4)
sospensjoni tat-tekniki tal-ikklonjar u tal-importazzjoni ta’ kloni
ħajjin, tal-ikel minn kloni u tal-materjal riproduttiv minn kloni.
[14]             Id-Direttiva tal-Kunsill 98/58/KE tal-20 ta’ Lulju
1998 dwar il-ħarsien ta’ annimali miżmuma għal skopijiet ta’
biedja (ĠU L 221, 8.8.1998, p. 23).
[15]             Opinjoni Xjentifika tal-Kumitat Xjentifiku dwar
is-Sigurtà fl-Ikel, is-Saħħa tal-Annimali u l-Impatt Ambjentali
tal-Annimali miksuba minn Klonjar permezz tat-Trasferiment ta’ Nuklei ta’
Ċelloli Somatiċi (SCNT) u l-Frieħ tagħhom u l-Prodotti
Miksuba minn dawk l-Annimali        
http://www.efsa.europa.eu/en/topics/topic/cloning.htm?wtrl=01